รัฐบาลไทย-ข่าวทำเนียบรัฐบาล-การศึกษาไทยกับการป้องกันและปราบปรามการทุจริต
วันพฤหัสบดีที่ 16 มีนาคม 2560
การศึกษาไทยกับการป้องกันและปราบปรามการทุจริต
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ บรรยายเรื่อง "การศึกษาไทยกับการป้องกันและปราบปรามการทุจริต" ในโครงการสัมมนาเชิงปฏิบัติการ "จัดทําแผนการขับเคลื่อนยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 (พ.ศ. 2560 – 2564) "
โดยใช้กลไกทางการศึกษา"เมื่อวันพุธที่15มีนาคม2560ณ บ้านอัมพวา รีสอร์ท แอนด์ สปา อําเภออัมพวา จังหวัดสมุทรสงคราม จัดโดยสํานักงานคณะกรรมการป้องกันและปราบปรามการทุจริตแห่งชาติ (สํานักงาน ป.ป.ช.) โดยมีนางสุวณา สุวรรณจูฑะ กรรมการ ป.ป.ช. เป็นประธานเปิดการสัมมนา
ม.ล.ปนัดดา ดิศกุลกล่าวตอนหนึ่งว่าการสัมมนาครั้งนี้มีวัตถุประสงค์เพื่อให้เกิดการประสานความร่วมมือระหว่าง ส่วนราชการ และภาคเอกชน เพื่อจัดทําแผนการปฏิบัติงาน และเป้าหมายร่วมกันสําหรับขับเคลื่อนยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 (พ.ศ. 2560 – 2564)โดยใช้กลไกทางการศึกษาให้เป็นไปในทิศทางเดียวกัน พร้อมทั้งสร้างให้เกิดพลังสําหรับขับเคลื่อนยุทธศาสตร์ชาติว่าด้วยการป้องกันและปราบปรามการทุจริต อย่างเป็นรูปธรรม และต่อเนื่อง
ดังนั้น จึงคาดหวังที่จะให้ผู้เข้าร่วมสัมมนาในฐานะ "หัวหน้าองค์กร" เป็นตัวอย่าง หรือแบบอย่าง หรือต้นแบบที่ดีให้แก่คนในองค์กรเหมือนกับที่คนไทยทั้งแผ่นดินยึดถือพระบาทสมเด็จพระปรมินทรมหาภูมิพลอดุลยเดช เป็นต้นแบบของพวกเราอย่างยั่งยืน เหตุที่ชาวไทยต่างมีความรักต่อพระองค์ท่าน ก็เพราะด้วยความมีอัจฉริยภาพในด้านต่าง ๆ และพระองค์ยังทรงเป็นแบบอย่างให้คนไทยไปอีกนานแสนนาน แม้ใน50ปีข้างหน้าพวกเราทุกคนในที่นี้จะไม่อยู่กันแล้ว แต่ก็เชื่อมั่นว่าลูกหลานในอนาคตจะพูดคุยถึงพระองค์เช่นเดียวกับที่เราพูดถึงรัชกาลที่5ในทุกวันนี้
ม.ล.ปนัดดาได้กล่าวถึงโครงการสําคัญที่กระทรวงศึกษาธิการให้ความสําคัญดําเนินการในเวลานี้ คือ "โครงการโรงเรียนคุณธรรม"แม้ความเป็นจริงทุกโรงเรียนต้องเป็นโรงเรียนคุณธรรมอยู่แล้ว แต่สํานักงานคณะกรรมการการศึกษาขั้นพื้นฐาน (สพฐ.) ก็ได้จัดทํากรอบแนวคิดโรงเรียนคุณธรรมที่ต้องช่วยกันปลูกฝังให้แก่ผู้บริหาร ครู และนักเรียน 5 เรื่องที่สําคัญ คือ 1) ความพอเพียง 2) ความกตัญญู 3) ความซื่อสัตย์สุจริต 4) ความรับผิดชอบ 5) อุดมการณ์คุณธรรม
สิ่งสําคัญของการเป็นโรงเรียนคุณธรรม จําเป็นจะต้องมีตัวชี้วัดคุณธรรมที่เป็นรูปธรรม ซึ่ง สพฐ.ก็ได้จัดทําตัวชี้วัดโรงเรียนคุณธรรมไว้แล้ว7ข้อคือ 1) มีกระบวนการพัฒนาคุณธรรมจริยธรรมโรงเรียน 2) มีกลไกคณะทํางานและใช้โครงงานคุณธรรมเป็นเครื่องมือที่ทุกคนมีส่วนร่วมในการลงมือปฏิบัติเพื่อพัฒนาโรงเรียนคุณธรรม 3) พฤติกรรมที่พึงประสงค์ ในโรงเรียนเพิ่มขึ้น 4) พฤติกรรมที่ไม่พึงประสงค์ ในโรงเรียนลดลง 5) เกิดกระบวนการมีส่วนร่วมในการพัฒนา คุณธรรม จริยธรรมในโรงเรียนจากทุกภาคส่วนที่เกี่ยวข้อง เช่น ผู้บริหารโรงเรียน ครู บุคลากร นักเรียน ผู้ปกครอง ชุมชน 6) มีองค์ความรู้ นวัตกรรม การสร้างเสริมคุณธรรม จริยธรรม และการบูรณาการกับการจัดการเรียนรู้ในชั้นเรียน 7) เป็นแหล่งเรียนรู้ของโรงเรียนคุณธรรม
จึงขอฝากให้ผู้เข้าร่วมสัมมนาทุกท่าน ซึ่งเป็นผู้นําองค์กรทุกระดับ ได้นํากรอบและตัวชี้วัดโรงเรียนคุณธรรมไปบรรจุไว้ในแผนการปฏิบัติงาน และขยายผลไปสู่การปฏิบัติโดยยกตัวอย่างเรื่อง "ความซื่อสัตย์สุจริต" บางประเทศเห็นว่ากฎหมายที่สําคัญบางข้อไม่ต้องเขียนเป็นลายลักษณ์อักษร แต่ผู้คนในสังคมก็ยึดถือปฏิบัติจนกลายเป็นจารีตประเพณี และย้ําถึงการทําความดีงาม ควรออกมาจากใจ (Insight Out) ของเรา ไม่ใช่ทําเพียงเพราะกฎหมายบังคับให้ปฏิบัติ เพราะด้วยคุณงามความดีที่ตนเองปฏิบัติอยู่นั้น จะกลายเป็นแบบอย่างที่ดีให้คนอื่น และเป็นศักดิ์เป็นศรีแก่ตัวเอง ครอบครัว และสังคม ดังเช่นตัวอย่างของเด็กนักเรียนรายหนึ่งกรณีที่สื่อมวลชนเคยลงข่าวว่าเด็กคนนั้นตากฝนที่ตกหนักเพื่อไปเก็บผืนธงชาติไทยที่ปลิวร่วงหล่นไปกองอยู่บนพื้นถนน จึงไปเก็บธงชาติไทยผืนนั้นไปประดับให้เกิดความสง่างาม ซึ่งสิ่งที่เป็นความดีงามเหล่านี้จะได้รับการจดจํา และจะสถิตเสถียรอยู่ในใจของผู้คนตลอดไป
หรือตัวอย่าง "ความรับผิดชอบ" ถือเป็นเรื่องสําคัญมาก เพราะความรับผิดชอบมาพร้อมกับ "อํานาจหน้าที่" หากคนใดที่มีความรับผิดชอบ ก็สามารถใช้อํานาจหน้าที่ที่มีอยู่ไปเติมเต็มได้ แต่เหตุที่ทําให้เสียผู้เสียคนมาแล้วจํานวนมาก ก็เพราะคน ๆ นั้นใช้อํานาจหน้าที่ "นําหน้า" ความรับผิดชอบ หรือใช้อํานาจแบบสุดโต่ง ดังนั้น การใช้อํานาจหน้าที่ของเราจึงควรใช้เพื่อทําหน้าที่ที่ได้รับผิดชอบให้เกิดผลดีที่สุด
"ที่ผ่านมา สํานักงาน ป.ป.ช. ได้ร่วมกับกระทรวงศึกษาธิการ ในการขับเคลื่อนภารกิจด้านการป้องกันและแก้ไขปัญหาการทุจริต ด้วยการปลูกจิตสํานึกและค่านิยมในความซื่อสัตย์สุจริต โดยมีกลุ่มเป้าหมายที่สําคัญ คือ กลุ่มเยาวชนคนรุ่นใหม่ ที่จะมาเป็นกําลังในการพัฒนาประเทศ ซึ่งสํานักงาน ป.ป.ช. ได้มีบันทึกข้อตกลงความร่วมมือในการป้องกันและปราบปรามการทุจริตกับหน่วยงานด้านการศึกษา ดังนี้
กระทรวงศึกษาธิการ โดยสํานักงานปลัดกระทรวงศึกษาธิการ สํานักงานเลขาธิการสภาการศึกษา สํานักงานคณะกรรมการการศึกษาขั้นพื้นฐาน สํานักงานคณะกรรมการการอาชีวศึกษา และสํานักงานคณะกรรมการการอุดมศึกษา, ที่ประชุมอธิการบดีแห่งประเทศไทย, มหาวิทยาลัยราชภัฏ, คณะกรรมการอธิการบดีมหาวิทยาลัยเทคโนโลยีราชมงคล, มหาวิทยาลัยมหาจุฬาลงกรณราชวิทยาลัย, สํานักงานลูกเสือแห่งชาติ, กองบัญชาการศึกษา สํานักงานตํารวจแห่งชาติ
ทั้งนี้ เพื่อประสานความร่วมมือในการดําเนินการตามบันทึกข้อตกลงความร่วมมือฯ ตลอดจนส่งเสริมการป้องกันการทุจริต การพัฒนาหลักสูตรการเรียนการสอนสําหรับ ผู้บริหาร ครู นักเรียน และบุคลากรในระบบการศึกษาของประเทศไทย"
สํานักงาน ป.ป.ช.